
Legibus  almae  academiae  nostrae  coactus  ali* 
quid  progressus  in  medicinae  studio  testimoni¬ 
um  ad  proferendum,  quaedam  de  Scarlatina 
disserere  statui :  ad  talem  inceptum,  nullo  mo- 
do,  mearum  virum  fiducia  inductus,  sed,  quia 
de  illo  morbo  cujus  multa  exempla  viderim, 
memet  scribere  posse  melius  putavi. 

Ante  annum  millesimum  et  septingente- 
simum  de  hoc  morbo  inter  medicos  nulla  men¬ 
tio  facta  est :  hinc,  jure  inferre  possumus, 
nunquam  antiquiores  adortum,  aut  tam  ra- 

rum,  aut  in  decursu  tam  mitem  fuisse,  ut 
observatu  indignum  putarunt.  Dehinc,  mul¬ 
tis  scriptoribus,  sed  nunquam  lucide  vel  ac¬ 
curate,  priusquam  Cl.  Fothergill,  et  postea, 
Huxham  de  cynanche  maligna  dissertationes 
edidere,  descriptum  invenimus. 

Multorum,  et  terribilium  morborum  qui¬ 
bus  corpus  humanum  obnoxium,  ille,  de  quo 
scribere  consilium  est,  nec  minimi  momenti, 
sive  ad  ejus  frequentiam,  sive  ad  violentiam 
spectamus.  Temporibus  diversis,  epidemi- 
cisque  variis,  varias  species,  diversaque 
symptomata  exhibet ;  aliquando  in  accessu, 
et  decursu  vix  attentionem  postulat :  inter¬ 
dum  vero,  signa  funesta  nullis  remediis  do¬ 
manda  fine  lethali  citissime  excipiuntur : 
nunc  sub  forma  efflorescentiae  super  cutem, 
levi  pyrexia  stipata,  lenissime  in  melius  ver¬ 
titur,  nunc,  cum  signis  postea  describendis 
vi  funestissima  grasatur. 

Nulla  de  re,  me  judice,  inter  medicos  do¬ 
ctrina,  experientia,  artisque  salutiferae  peri- 

tia,  celeberrimos,  tanta  opinionum  discre¬ 
pantia  exstitit,  quam  de  speciebus  quas  hic 
morbus  induit :  alii,  inter  quos  CL  Cullen  lo¬ 
cum  longe  primum  tenet,  magnum,  alii,  et 
Gregory  illust.  hanc  opinionem  sua  aucto¬ 
ritate  sacravit,  nullum  inter  Scarlatinam  et 
cynanchen  malignam  discrimen  intercedere 
putarunt.  Nunc  pauci,  opinor,  qui  rem  de¬ 
lige  n  ter  considerarint,  eadem  causa  oriri,  e- 
jusdemque  generis,  quamvis  ob  res  externas 
specie  differant,  ambas  esse,  dubitarent ;  nam 
alius  ex  eadem  familia,  eodem  quoque  tem¬ 
pore,  et  eadem  labe  inquinatus,  aliam,  al¬ 
ter  alteram  morbi  speciem  habebit :  nec 
hujusce  sententiae  robur  infirmabit,  typum 
febris  in  utraque  specie,  interdum,  pluri¬ 
mum  insigniterque  differre.  Cullen  Scarlati¬ 
nam  in  duas  species  divisit  : 

I.  Scarlatina,  (simplex)  nulla  comitante 
cynanche. 

II.  Scarlatina,  (cynanchica)  cum  cynanche 
ulcerosa.  ' 

IXIam  Speciem,  pace  tanti  viri,  cynanchent 
malignam  jure  imponamus,  et  in  paginis  se¬ 
quentibus  sic  descripsi,  quia,  quamvis  de  or¬ 
dine  nosologico  sub  judice  lis  sit,  tamen  de 
signis  et  methodo  medendi,  quantum  scio, 
nullum  discrimen  intercedit. 

Scarlatina  saepissime  autumno,  et  hyeme 
saevit ;  nullo  non  tempore,  vero,  invadat.  In¬ 
fantes  saepius  quam  puberes,  foeminas  quam 
mares,  debiles  quam  robustos  invadere  dici¬ 
tur,  sed  omnes,  qui  ejus  viribus  subjiciuntur, 
sine  discrimine,  adoritur  ;  praecipue,  quan¬ 
do  epidemice  grassatur.  Valde  contagiosa 
est,  et  infantibus,  praesertim,  periculosa. 

Sydenham,  cujus  opera  prorsus  die  nocte¬ 
que  perlectu,  laudatuque  dignissima,  sic 
morbi  speciem,  suo  tempore,  grassantem  de¬ 
scripsit. 

“  Scarlatina  febris,  licet,  nullo  non  tem¬ 
pore,  possit  incidere,  ut  plurimum,  tamen, 
exeunte  aestivo  se  prodit,  quo,  quidem,  in¬ 
tegras  familias,  infantes  vero  prae  caeteris  in* 

festat.  Rigent,  horrentque  sub  initio,  ut  m 
aliis  febribus,  qui  hac  adficiuntur,  neque  ve¬ 
hementer  admodum  aegrotant.  Postea,  cu¬ 
tis  universa  maculis  parvis  rubris  interstin¬ 
guitur,  crebrioribus  certe,  et  multo  latioribus, 
magisque  rubentibus,  at  non  perinde  unifor¬ 
mibus,  ac  sunt  illae,  quae  morbillos  consti¬ 
tuunt.  Ad  dies  duos,  tresve  persistunt  hae 
maculae,  quibus,  demum,  evanescentibus,  de-^ 
cedenteque  subjecta  cuticula,  restant  fur- 

furaceae  quaedam  squamulae,  ad  instar  fari- 

\ 

nae,  corpori  inspersae,  quae  ad  secundam, 
vel  tertiam  vicem  se  promunt,  conduntque 
vicissim.” 

Proculdubio,  mitissimus  hic  fuit  morbus, 
nullo  faucium  affectu,  caeterorumque  sym¬ 
ptomatum  violentia  comitantibus,  nec  ulla, 
quae  magis,  interdum,  quam  Scarlatina  ipsa 
formidenda,  sequela  subsequente.  Quam¬ 
vis,  raro,  formam  tam  mitem  exhibet,  saltem 
nostro  tempore  et  regione  epidemicus,  ta- 

men,  talis  viri  auctoritate  fretus,  sub  Scarla¬ 
tinae  simplicis  appellatione,  notarem. 

Vulgo,  autem,  signis  multo  gravioribus 
grassari  videtur. 

Incipiente  morbo,  languor,  lassitudo,  ver¬ 
tigo,  dolor  capitis,  interdum,  immanis,  hor¬ 
ror,  rigoresque  calore  alternantes,  et  anxie¬ 
tas  febrilis  aegrum  invadunt,  saepe  nausea, 
vomitu,  vel  diarrhoea  comitante.  Facies,  et 
oculi  rubescunt,  saepius  lachrymarum  se¬ 
cretione  aucta,  sed  notatu  dignum  est,  inter¬ 
dum,  longe  aliam  speciem  exhiberi.  Fauces 
floridae  sunt,  igneique  coloris,  interdum, 
maculis  cinereis,  ulcuscula  exedentia,  et  ser¬ 
pentia  obtegentibus,  refertae.  Velum  pen¬ 
dulum  palati,  uvula,  partesque  vicinae,  simi¬ 
liter  afficiuntur.  Deglutitio  nunc  parum, 
nunc  multum,  impeditur,  nunquam  vel  raro, 
aeque  ac  in  cynanche  tonsillari. 

Die  secundo,  tertio,  vel  quarto,  facie,  pe¬ 
ctore,  brachiis,  cruribusque  praecipue,  ef¬ 
florescentia  florida  multis  ex  papulis  con- 

stans,  super  cutem  vix,  vel  ne  vix  quidem 
elevatis,  sese  prodit :  interdum,  cutis  laevis, 
et  tumida  maculas  rubras,  vel  liventes,  at¬ 
que  amplas  exhibet,  sed  in  epidemicis  gra¬ 
vioribus,  stadiisque  ultimis,  hoc  plerumque 
accidit. 

Rubor  tactu  evanescit,  sed,  statim,  pressu¬ 
ra  remota,  revertit. 

Ut  plerisque  febribus  fit,  exacerbationem 
vesperi  patitur,  et  mane  remissionem  le¬ 
vem. 

Delirium,  morbo  ingravescente,  saepe  a- 
doritur.  Glandulae  submaxillares,  paroti¬ 
da  e,  et  aliae  interdum,  tumidae,  et  dolorificae 
fiunt ;  interdum,  ad  statum  naturalem,  struc¬ 
tura  immutata  redeunt ;  interdum,  in  pus 
lente  abeunt.  Ab  aliquibus  medicis,  tu¬ 
mores  glandulares,  in  febrium  curriculo  ori¬ 
entes,  resolvere  perniciosum,  puris  forma¬ 
tionem  promovere,  salutiferum,  conari  puta¬ 
tur. 

Eruptione,  diarrhoeam,  vomitumque  leva¬ 
ri,  retrocessu  acriter  instare,  nihilominus, 
alia  pyrexiae  signa  minime,  vel  in  melius,  vel 
contra,  mutari,  observamus.  Sub  initio,  ictus 
arteriarum,  interdum,  duri  et  fortes,  inter¬ 
dum  pleni  et  molles,  sed,  saepius,  parvi  et 
debiles,  semper  naturali  crebriores,  sentiun¬ 
tur  :  vero  in  progressu,  qualescunque  initio 
fuerint,  parvi  et  debiles,  interdum,  etiam,  ab¬ 
normes  fiunt :  Multum  ex  aegri  aetate,  et 
habitu,  et  epidemici  natura,  pendent. 

Linguam,  modo,  minime  mutatam,  modo, 
ejusdem  esse  coloris  ac  cutis,  nunc  fuscam, 
nunc  albam,  et  muco  viscido  oblitam,  vide¬ 
mus.  Urina  frequenter  naturalis,  sed  sae¬ 
pius  cruda,  et  pallida,  et  postea  turbida. 
Alvus  modo  astricta,  modo  laxa,  nunc  na¬ 
turalis,  ab  aegri  aetate,  et  habitu,  multum 
pendere  dicitur  :  scilicet  infantibus  quam  pu¬ 
beribus  laxior :  in  omnibus  exemplis,  quae 
vidi,  obstipatio  accessit,  praesertim  sub  ini¬ 
tio,  postea,  vero,  diarrhoea  subsecuta  est,  et 

eo  severior,  quo  longius,  et  firmius,  adstri- 
cta  fuerat  alvus. 

Morbo,  specie  miti,  eventum  faustum,  et 
cito,  sperare  nobis  licebit.  Efflorescentia, 
quae  dies  duos,  vel  tres  perstat,  evanescit, 
et  epidermis  in  squamulas,  ad  furfuris  in¬ 
star,  abit  et  decidit.  Oris  affectus  paulatim 
disapparet,  ulcuscula  facile  sanantur,  pulsus 
naturalis  fit,  omnes  corporis  partes  officiis  so¬ 
litis  perfunguntur  ;  robur  gradatim  redin- 
tregatur. 

Hae  sunt  signa,  quae  Scarlatinam  cynan- 
chicam,  plerumque,  comitantur. 

Cynanche  maligna,  sic  illustrissimo  Cullen 
definitur. 

“  Cynanche  maligna  tonsillas  et  membra¬ 
nam  faucium  mucosam  afficiens  tumore, 
rubore,  et  crustis  mucosis  coloris  albescen¬ 
tis  vel  cineritii,  serpentibus,  et  ulcera  tegen¬ 
tibus  :  cum  febre  typhode  et  exanthema¬ 
tis.” 

In  hac  morbi  specie,  omnia  signa  jam  enu- 

\  , 

merata,  graviora  et  magis  timenda  sunt.  De¬ 
lirium  etiam  ab  initio,  plus  minusve,  saevit. 
Debilitas,  magna  virium  prostratione,  pulsu 
debili,  etiamque  signis  putredinis  ostensa, 
hanc  speciem,  praecipue,  comitatur. 

Gutturis  affectus,  et  tumores  glandulares, 
sanguini  ad  cor  revertenti  obstantes,  tam  vio¬ 
lenter  aegrum  angunt,  ut  semianimem  red¬ 
dunt,  vel,  interdum,  transitum  aeris  ad  pul- 

\ 

mones  multum  impediunt :  interdum,  cy¬ 
nanche  trachealis  accedit,  et  cito  litem  diri¬ 
mit.  Plerumque  rigoribus,  solicitudine,  nau¬ 
sea  vel  vomitu,  praegressis,  calor  eousque 
auctus,  ut  fere  intolerabilis  sit.  Sitis,  debilitas 
pectorisque  oppressio,  subsequuntur.  V ultus 
rubescit,  vel  livescit,  et  tumet ;  oculi,  quo¬ 
que  suffusi,  rubescunt,  et  aeger  de  sensu  colli 
angustiae,  et  doloris  conqueritur.  Respiratio 
est  curta,  et  frequens.  Interdum,  rancedo, 
cum  exscreatione  salivae  viscidae  difficili, 
aliis  signis  accedit. 

Fauces  eandem  speciem,  quam,  interdum, 
observari  in  Scarlatina  Anginosa  jam  descrip¬ 
si,  induunt  ;  et  quamvis,  ut  supra  dictum,  in¬ 
terdum  fit,  tamen,  raro  aut  deglutitio,  aut 
respiratio  impeditur.  Breve  post  tempus  mor¬ 
bus  ad  crisim  festinat ;  oris  atque  faucium 
partes  internae,  undique  ulcusculis,  quae  saepe 
speciem  fuscam,  lividam,  vel  prorsus  nigram, 
induunt,  gravissime  afficiuntur.  Lingua  et 
dentes  materia  nigra  obducuntur.  Partes 
labiorum  internae  vesiculis  obteguntur ;  hae 
liquorem  acrem  continent,  qui  partes,  quas 
tangit,  erodit.  Hic  in  ventriculum  descen¬ 
dit,  ibique  diarrhoeam,  et  signa  alia  molesta 
excitat.  Piis  accedit  coryza,  quae  nares 
superficiemque  labiorum  externam,  angit, 
et  exulcerat.  Materia  acris  ex  ano  defusa, 
partes  undique  circa,  erodit.  Sive  ex  pulmo¬ 
num  putridine,  sive  ventriculi,  anima  foeti¬ 
dissima  adstantes  obruit :  denique,  ex  pul¬ 
monibus,  ventriculo,  naribus,  vel  ex  ano  hae¬ 
morrhagiae  erumpunt.  Maculae  lividae 


12  DISSERTATIO  MEDICA 

f 

fiunt,  vel  omnino  interdum  evanescere  dicun¬ 
tur.  Pulsus  tam  celer,  debilisque  fit,  ut  ne 
vix,  interdum,  sentiri,  saltem  nullo  modo, 
annumerari  possit.  Respiratio  difficilis  et 
strepens  fit.  Coma  delirium  subsequitur. 
Faeces  et  urina  inscie  redduntur.  Degluti¬ 
tio  omnino  per  debilitatem  perditur.  Singul¬ 
tus,  tremores,  et  subsultus  tendinum  totarum 
corporis  virium  dissolutionem  appropinquare 
praedicunt,  et  postremo,  omnibus  aegri  mi¬ 
seriis  mors  finem  exoptatam,  amica  cum 
manu,  affert.  Quando  morbus  in  melius  jam 
mutaturus  sit,  et  aeger  se  gratulet,  Anasarca, 
'Ascites,  Hydrothorax  vel  etiam  Hydroce- 
phalus  superveniat.  Ab  debilitate,  praeci¬ 
pue,  Diathesim  Hydropicam  pendere  puto, 
sed  alias  esse  causas  non  nego. 

In  Scarlatina  calor  est  saepe  praeter  modum 
auctus.  Currie  ait,  interdum,  ad  gradum 
109m :  raro,  tantum  augetur,  sed  prope  ad 
104m  plus  semel  observavi  :  eousque,  inter- 

dum,  procedit,  ut  manibus  adstantium  cutis 
injucundissima,  aegro  intolerabilis  fere  fiat. 

Regimine  frigido  adhibito,  aliquando,  non 
nisi  sero  efflorescentia  apparet ;  dicitur,  non 
priusquam  dies  morbi  nonus  adesset,  in  pau¬ 
cis  exemplis  apparuisse  ;  interdum,  omnino 
prohiberi  non  dubito,  vel,  saltem,  ita  obscu¬ 
ram  reddi,  ut  facile  observatum  lateat. 

Multi  medici  quorum  auctoritatem,  sapien¬ 
tiam,  et  doctrinam  aestimo  et  veneror,  plus 
semel  Scarlatinam  nunquam  invadere  autu¬ 
mant  ;  mihi  quidem  ex  experientia  loqui  non 
licet,  tamen  paucos  novi,  qui  antea  morbo 
laboraverant,  et  qui,  quamvis  nunc  et  iterum 
contagio  subjiciebantur,  nunquam  inquinati 
sunt  postea.  Aliqui  ex  professoribus  nostris 
sese  bis  in  eodem  aegro  morbum  vidisse  af¬ 
firmant,  et  eorum  auctoritati  credere  nun¬ 
quam  non  vellem. 

Cadaveribus  incisis,  fauces  inflammatione 
interdum,  sed  raro  suppuratione,  saepius  gan¬ 
graena  correptae,  observantur*  Trachea  in- 

terdum  inflammata  viscida  foetidaque  mate- 
ria  oblinitur  :  multisque  in  exemplis  etiam, 
ad  pulmones  inflammatio  extendit.  Tumores 
ampli  circa  collum,  ab  materia  acri  faucibus 
genita,  et  absorpta,  nunc  adsunt,  nunc  abesse 
conspicimus.  Superficie,  et  aliis  in  corporis 
partibus,  eaedem  species  morbidae  quae  ty- 
pho  graviori  solent,  nimirum  petechiae,  vibi¬ 
ces,  ventriculi  intestinorumque  putredo,  in¬ 
terdum,  plane  apparent. 

Aer  humidus  et  impurus,  omnesque  debi¬ 
litatis  causae  ad  Scarlatinam  proclivum  red¬ 
dere  affirmantur,  sed  robusti  aeque  ac  de¬ 
biles,  morbo  epidemice  grassante,  facile  cor¬ 
ripiuntur,  nec,  nisi  summa  cum  cautela,  ejus 
aggressus  prohibeatur. 

Praeter  contagium,  nullam  aliam  causam 
excitantem  invenimus,  et  ejus  natura  et  mo¬ 
dus  operandi  prorsus  nos  latent. 

Solum  pro  certo  habemus,  non  tantum  ab 
acidis  mineralibus  nempe  acido  muriatico, 

oxymuriatico  vel  nitroso  obtundi,  sed  etiam 
omnino  aboleri  posse. 

Morbus,  ex  quo  difficillime  Scarlatina  dig¬ 
noscitur,  est  Rubeola  ;  sed  notis  sequentibus 
quisquis  rem  accurate  et  diligenter  conside¬ 
rat,  magna  sine  difficultate,  justam  diagnosim 
efficiat.  In  morbillis  efflorescentia  nunquam 
fere  conspicua  fit,  priusquam  die  morbi  quar¬ 
to  ;  in  Scarlatina,  contra,  secundo  apparet. 
In  hoc  morbo,  maculae  amplae  saepe  occur¬ 
runt,  emptio  magis  diffunditur,  et  cutis  flori¬ 
da  est,  in  illo  eruptio  punctis  interstinctis 
constat,  cuticula  immutata  interposita ;  raro, 
vero,  hae  puncta  rubra  coeunt :  cutis,  manu 
per  ejus  superficiem  admota,  inaequalis  vel 
aspera  sentitur  ;  in  hoc,  laevis,  interdum  tu¬ 
mida  ;  in  illo,  quoque,  eruptio  profundius 
rubet.  Morbilli  aspera  perduranti  tussi,  pa¬ 
roxysmis  altero  alteri  cito  subsequentibus,  a- 
crem  viscidumque  mucum  expellenti,  epipho¬ 
ra,  coryza,  sternutatione,  oculorum  et  pal¬ 
pebrarum  inflammatione,  quoque  dignoscun- 

tur.  Scarlatinam,  etiam,  saepe  tussis  comi¬ 
tatur,  et  oculorum  rubor,  sed,  re  accuratius 
observata,  tussis  est  curta  et  irritans  sine 
raucitate,  oculorumque  inflammatio  intole¬ 
rantia  lucis  caret,  quae  semper  morbillis  adest, 
morbillis  saepius  libera,  Scarlatinae  fere  nulla 
expectoratio. 

Cynanche  maligna  ex  cynanche  tonsillari 
his  notis  dignoscatur,  nempe,  maculis  albidis 
vel  cineri tiis  faucibus  inhaerentibus,  majore 
debilitate,  pulso  parvo  et  debili,  efflorescentia- 
que  cutis  in  illo,  respiratione  difficiliore,  tu¬ 
more  majore,  ad  pus  formandum  proclivitate, 
et  pulsu  forti  et  pleno,  in  hoc  morbo  occur¬ 
rentibus.  Infantes  et  debiles  cynanche  malig¬ 
na,  robustos  adultosque  tonsillaris  saepius 
adoritur  :  porro  in  illo,  membrana  mucosa 
oris  et  faucium,  in  hoc  morbo,  vero,  amyg¬ 
dalae  praecipue  afficiuntur,  praeterea,  in  illo 
febris  est  typhodes,  in  hoc  synocha. 

Signa  diagnostica  inter  cynanchem  malig¬ 
nam,  et  trachealem  vix  postulantur.  Vocis 

sonus  peculiaris,  et  caetera  tracheali  peculia- 

* 

ria  morbum  plane  pleneque  notant. 

Multum  ab  epidemici  natura,  habitu  et  ae- 
tate  aegri  pendet  prognosis,  sed  per  sympto¬ 
mata  etiam  eventum,  plerumque,  praesagire 
possumus. 

FAUSTA  SIGNA. 

Pyrexia  lenis,  remissione  sub  eruptionem 
accedente.  Die  quinto,  vel  sexto  circiter, 
cutis  antea  arida,  tunc  humida  et  mollis,  hoc 
quoque  tempore,  pyrexia  imminuta.  Efflo¬ 
rescentia  florida  aeque  per  totum  corpus  diffu¬ 
sa.  Aliquando  amygdalarum  tumore,  mor¬ 
bum  sublevatum  fuisse  dicitur,  sed  falsum 
an  verum,  non  satis  compertum  habeo. 

INFAUSTA  SIGNA, 

\ 

Sub  initio  morbi  dolor  capitis  immanis, 
praecipue  verticis.  Diarrhoea,  morbo  non¬ 
dum  inclinato.  Delirium,  coma,  oculi  lan¬ 
guidi  et  aquosi.  Vultus  tumidus,  lividus, 
pallidus,  et  dejectus.  Magna  virium  prostra¬ 
tio.  Pulsus  parvus,  abnormis,  intermittens, 
et  quasi  tremens.  Respiratio  parva,  curta, 
et  frequens,  suspiriis  interrupta.  Urina  valde 
limpida,  vel  ruberrima,  et  turbida.  Faucium 
color  niger,  et  maculae  fuscae,  vel  lividae. 
Pustularum,  vel  petechiarum  purpurearum 
eruptio.  Vulnera,  ulcuscula,  vel  fonti¬ 
culi  lividam  vel  gangraenosam  speciem 
exhibentes.  Signa  hydropica.  Ulcuscula  in 
faucibus  gangraenosa.  Faeces  foetidae,  ni¬ 
grae,  et  inscie  redditae.  Dyspnoea  inflam¬ 
mationem  ad  pulmones  festinantem,  vel  etiam 
pneumoniae  invasum  indicans.  Enteritis, 

gastritis,  phrenitis,  vel  ulla  alia  affectio  topi- 
ca.  Haemorrhagiae  ex  ore,  naribus,  auri¬ 
bus,  vel  ano  erumpentes.  Spiritus  foetidus, 
extremae  frigidae,  sudores  viscosi,  et  singul¬ 
tus  mortem  adesse  certissime  praedicunt. 


CURATIO. 


Modus  medendi  ab  specie  morbi  multum 
pendet.  In  illa  morbi  specie.  Scarlatina  sim¬ 
plex  appellata,  nulla  fere  remedia  necessaria 
sunt  praeter  regimen  frigidum,  aerem  purum, 
et  alvi  purgationem  modicam.  Aliae  species, 
vero,  nempe  Scarlatina  anginosa,  et  cynanche 
maligna,  attentionem  strenue  vindicant ;  sine 
summa  attentione,  et  cautela,  eventus  funes¬ 
tissimus  accedat,  et  saepe,  quidem,  summa 
cura,  medicamenta  probatissima,  rectissime- 
que  adhibita,  parum  prosunt— tam  malignus 
est  morbus,  tam  ad  malum  proclivus. 


£0  DISSERTATIO  MEDICA 

Venaesectio  fere  semper,  quamvis  saepe 
experta,  damno  est.  Scarlatina,  qualiscunque 
initio,  tam  ad  debilitatem  in  decursu  prona 
est,  ut  evacuationes,  praesertim  haec  de  qua 
agimus,  periculosissimae  saepe,  nunquam 
fere  tutae,  inveniuntur.  Si  aeger  robustus, 
et  plethoricus  sit,  praecipue,  si  phrenitis, 
dolore  capitis,  tinnitu  aurium,  oculorum 
rubedine,  et  vultu  turgido  ostensa,  vel  pneu¬ 
monia,  signis  solitis,  minitetur,  tunc  sangui¬ 
nis  missio  caute  adhibita  multum  prosit.  Hi¬ 
rudinibus  temporibus,  vel  lateri  applicatis, 
fortassis  tutius  utamur,  sed  magno  periculo 
instante,  venaesectio  instanter,  strenueque 
adhibita  maximum,  fere  unicum,  est  remedi¬ 
um  ;  hujusmodi  exempla  tam  rara  sunt,  ut  in 
regulis  ad  hunc  morbum  curandum  traden¬ 
dis,  fere  omnino  omittatur.  Alvi  purgatio¬ 
nem,  praecipue,  attentionem  mereri  putavi, 
postquam  librum  de  usu  purgantium  ab  Doc- 
tore  Hamilton  editum,  perlegerim.  Hic 
medicus,  aeque  experientia,  ac  peritia,  et 

scientia,  celeberrimus,  in  hoc,  aeque  ac  in 
aliis  morbis,  curationem  usui  purgantium 
credere  fere  omnino  solet ;  non  ad  purgan¬ 
dam  violenter,  sed  solummodo  ad  laxandam 
alvum,  nititur,  et  experientia  ejus  exemplum, 
multo  cum  fructu,  imitari  comprobavit.  111. 
Heberdenus  ait,  cc  Alvus  semel  quotidie 
“  soluta  nemini,  quantum  scio,  nocuit ;  at 
nunquam  autor  essem,  ut  saepius  movea- 
tur.”  Hamilton,  ni  fallor,  signa  hydropi- 

ca,  quae  saepe  hunc  morbum  subsequuntur, 

\ 

prorsus,  vel  optime,  hoc  medendi  modo, 
prohiberi,  aeque  ac  si  accesserint,  mederi 
affirmat.  Semel  indies  alvus  ut  laxetur  ne¬ 
cessarium  est,  nam  sordium  accumulatio, 
non  solum  e  cibo  in  ventriculum  recepto,  sed 
etiam  secretionibus  vitiatis  exoriens,  ventri- 
culum  et  intestina  multum  angit  et  laedit, 
et  nisi  cito  amoveatur,  nauseam,  vomitum, 
diarrhoeamque  excitet,  quae  saepe  periculo¬ 
sa,  semper  injucunda  sunt.  Contra,  nimia 
purgatio  nunquam  prodest,  debilitatem  affert, 

et  semper  sedulo  evitanda  est.  In  stadiis 
post  primum,  vel  debilitate  instante,  clysma- 
ta  majore  cum  fructu,  minoreque  periculo, 
usurpantur.  Si  diarrhoea  aggrediatur,  medi¬ 
camentis  lenibus  cohibenda  est ;  sed  his  ex¬ 
pertis,  si  adhuc  perstet,  ad  potentiora  illico 
confugiendum. 

j Emetica.  Sub  initio  morbi  medicamenta 
quae  vomitum  movent  plerumque  plurimum 
prosunt,  aeque  vim  morbi  effectuumque 
nexum  confringendo,  ac  ventriculum  deplen¬ 
do,  lenem,  et  universalem  sudorem  eliciant, 
quo  signa  molesta  levari  solent.  Eorum  usus 
per  totum  morbi  decursum  nocet,  ventricu¬ 
lum  debilitando,  et,  igitur,  nunquam  tutus, 
vel  necessarius,  nisi  materia  incocta  et  irri¬ 
tante  stomachus  laboret,  quae  dolorem  capitis, 
nauseam,  et  vomitum,  sensumque  oppressio¬ 
nis  circa  praecordiam,  ciere  consuescit.  In 
tali  casu,  lenia  emetica,  ut  ipecacuanha,  vel 
infusum  florum  anthemidis  nobilis,  magno 
commodo  sunt,  et  in  habitu  jam  debilitate 

confecto  diarrhoeam  prohibeant.  Emetica 
initio  usurpata  raro  repetitu  egent,  sed  si  ne¬ 
cessaria  sint,  usum  male  morem  tir. 

Nauseantia .  Si  ulla,  mitiora  ut  sales  neu¬ 
trales  multa  in  aqua  soluti,  et  diluentia  ad 
sudorem  eliciendum,  maxime  sunt  idonea, 
mihi,  quidem,  magis  arridet  modus  medendi, 
qui  regimine  frigido  gaudet.  Equidem  mor¬ 
bo  jam  inclinato,  vel  potius  ad  crisim  festi¬ 
nante,  si  diaphoresis  lenis  per  totum  corpus 
aeque  diffusa,  et  calida  exoriatur,  diluenti¬ 
bus,  vel  etiam  potu  leni,  et  cardiaco,  magno 
cum  fructu  promoveatur. 

Epispastica.  Ab  antiquioribus  medicis 
emplastra  cantharidum  in  omnibus  morbi 
stadiis,  utpote  maxime  necessaria,  commen¬ 
data  fuere.  Si  affectio  ulla  localis,  ut  phre¬ 
nitis,  vel  pneumonia,  jam  aggressa  sit,  vel 
minitetur,  prosint:  in  quibusdam  exemplis, 
faucibus  externis  adhibita  fuere.  Nullo  mo¬ 
do,  ut  stimulantia,  necessaria  sunt,  nam, 
certe,  vinum  et  opium  longe  sunt  meliora. 

Gargarismata .  Ex  gargarismatum  usu 
fructum  non  parvum  nobis  sperare  licet.  Sa¬ 
niem  in  ventriculum  stillare  prohibendo,  diar¬ 
rhoeam,  &c.  prohibent.  Priusquam  aliquid 
deglutiat  aeger,  gargarizare  necessarium 
erit:  Infantes,  vero,  gargarizare  nequeunt,  et 
quidquid  in  os  injiciatur,  deglutire  solent ; 
gargarismata,  igitur,  ex  fluidis  innoxiis,  vel 
ad  morbum  sanandum  conducentibus,  con¬ 
stare  debent,  et  si  injici  non  possunt,  ope 
penicilli,  vel  spongia,  admoveantur.  Ulce¬ 
rum  scarificationem  tam  infelix  eventus  sub¬ 
secutus  est,  ut  propositum,  tanquam  maxime 
perniciosum,  merito  rejicitur. 

Tonica  et  Stimulantia .  Remedia,  quae  to- 
nica  appellantur,  et  stimulantia,  quando  de¬ 
bilitas  urget,  optime  adhibentur.  Cinchona 
officinalis  omnibus  aliis  tonicis,  si  ullo  me¬ 
dicamento  nomen  tonici  permittatur,  longe 
praestat.  Pulvis  subtilis,  si  ventriculus  sinat, 
omnibus  ejus  praeparatis  est  anteponendus, 

si  nauseam,  vel  vomitum  cieat,  infusum,  paux¬ 
illo  tincturae  ejusdem  conjunctum,  in  ejus  lo¬ 
co  adhibeatur.  Si  cinchona  alvum  adstringat, 
singulis  dosibus  grana  pauca  rhei  palmati  ad¬ 
dantur  ;  si  diarrhoeam  excitet,  aliquae  guttae 
tincturae  opii.  Vinum,  ut  stimulantium 
praestantissimum,  vel  per  se,  vel  aqua  com¬ 
mistum,  libere  bibendum  est.  Pauperibus, 
quamvis  minore  cum  fructu,  succus  pomorum 
fermentatus,  cerevisia,  alii  liquores  fermentati, 
et  spiritus  gallicus  (Anglice  brandy)  multa 
aqua  commistus,  suppeditentur.  Cerevisiae 
spuma  in  febri  typho  multum  putredini  ob¬ 
stare  cognoscimus,  et,  igitur,  stadiis  hujusce 
morbi  nonnullis,  ad  putredinem  proclivis, 
multum  profuturum  jure  inferamus. 

Acida .  Acida  praecipue  mineralia  in 
Scarlatina  saepe,  et  cum  fructu,  usurpantur. 
Acidum  muriaticum,  vel  oxy-muriaticum, 
praecipue  commendatur.  Saepe  hoc  medi¬ 
camentum,  felicissimo  cum  eventu,  proscrip¬ 
tum  vidi ;  aeque  refrigerans,  ac  antisepticum, 

me  judice,  experientiam  latiorem  meretur. 

Aqua  Frigida .  Sed  omnium  remediorum, 
quae  in  hoc  morbo  usurpata  fuere,  affusio 
frigida  plurimum  prodesse  videtur.  Cl.  Gre- 
gory  in  suos  filios  hoc  morbo  laborantes,  non 
tantum  tuto,  sed  etiam  feliciter,  hoc  reme¬ 
dium  tentavit ;  et  Curry,  qui  ob  industriam 
in  hac  re,  aeque  ac  in  litteris  humanioribus 
excolendis,  bene  meritus  est,  et  famam  im¬ 
mortalem  adeptus  est,  summa  laude  ejus  u- 
sum  extulit.  Alii  illustrissimi  medici,  ejus 
usu  eventum  secundum  oriri,  quoque  testan¬ 
tur.  Legibus  observatis  quas  scripturus  sum, 
aqua  frigida,  sub  forma  et  balnei,  affusionis, 
aspersionis,  et  potus,  tutissime  adhibeatur ; 
nunquam,  vero,  aliter. 

Tutissime  utamur,  “  cum  nullus  frigoris 
sensus  adest,  cum  calor  corporis  supra  gra¬ 
dum  naturalem  fixus  manet,  et  cum  perspira- 
tio  neque  generalis,  neque  copiosa  est.”  In 
tertio  vel  etiam  quarto  morbi  die,  si  corporis 
calor  multum  supra  gradum  solitum  intendi- 

tur,  affusio  frigida,  cum  commodo  uti  po¬ 
test;  quo  citius,  autem,  eum  in  auxilium  vo¬ 
camus,  eo  felicior  erit  eventus.  Cum  morbus 
provectior  est,  et  calor  non  ita  saevit,  affusio 
potius  tepida  bene  convenit,  calorem  quoque 
temperat,  et  sudorem  saepe  elicit. 

Monendum  est,  tamen,  morbum  tam  etiam 
ab  initio  malignum  interdum  invadere,  ut  af¬ 
fusio  frigida  male,  vel  perniciose,  usurpetur. 
Haec  morbi  species  petechiis,  magna  virium 
prostratione,  spirituque  foetido,  ostenditur. 
In  tali  exemplo,  si  ullum  hujusmodi  remedi¬ 
um  postuletur,  melius  aceto  cum  aqua  tepida 
spongia  madefacta  applicetur.  Summa  mun¬ 
dities  semper  necessaria  est,  et  quoque  aeris 
purissimi  aditus,  nec  vestimentorum,  ut  ali¬ 
qui  adhuc  inepte  putant,  mutationem  ullum 
detrimentum  subsequitur. 

Si  diarrhoea,  quae  crisim  non  notat,  in 
morbi  decursu  occurrat,  illico  cohibenda  est. 

Signa  hydropica,  purgantibus  vel  affusione 
frigida  usitatis,  rarius  quam  si  alia  remedia 

adhibita  fuerint,  subsequi  dicuntur.  Sed  si 
accesserint,  per  lenia  purgantia,  diuretica, 
vel  diaphoretica,  amovenda  sunt ;  cura  etiam 
adhibita,  ut  vis  vitae  sustineatur,  et  robur 
etiam  corporis  quam  citissime  restauretur, 
nam  hydrops,  praecipue,  debilitate  oriri,  et 
etiam  manere,  videtur. 


FINIS. 


Excudebat  C.  Stewart. 


